Hargaš, Ján, poslanec NR SR (2024-10-02):
Ďakujem za slovo, pán predsedajúci, budem to musieť trochu z rýchlika, pretože mám málo času a hneď na úvod hovorím, že sa budem aj pýtať konkrétnych poslancov a poslankýň, a nie je to nič osobné. Nie je to nič osobné, ale naozaj si myslím, že by ste mali vysvetliť svojim voličom, čo tu idete schváliť. Včera som vystúpil v písomnej rozprave a vysvetlil som vám, akým spôsobom táto vláda a prečo podľa môjho názoru konsoliduje zle. Konsoliduje 1,7 mld., respektíve 2,7, lebo ste sa rozhodli ešte k tomu prihodiť jednu miliardu navyše. A tých 2,7 mld. 95 % pôjde z peňaženiek ľudí a podnikateľov a len 5 % je táto vláda ochotná šetriť na sebe. Päť percent z toho, 120-130 mil. približne. Na stretnutí na úrade vlády, kde boli teda aj pán premiér, aj pán minister Kaliňák, všetci sa zhodli, že keby sa chcelo, tak štát dokáže na svojej prevádzke ušetriť 500 mil. eur, pol miliardy, pol miliardy! My sme sa potom pozreli na ďalšie čísla. Neefektívnym, zrušením neefektívnych dotácií alebo lepšou adresnosťou sociálnych dávok, aby naozaj pomáhali len tým, ktorí to potrebujú, a nie ľuďom, ktorí majú aj tak už tisícové dávky, tak ešte im prihodíte pár stovák. Lepšou adresnosťou a zrušením neefektívnych dotácií by ste vedeli nájsť ďalšiu pol miliardu. Čiže jedna miliarda eur z konsolidácie by sa dala ušetriť, keby táto vláda chcela šetriť na sebe. Vy to nechcete. Zatiaľ. Neviem, možno zmeníte názor. Zatiaľ to vyzerá, že to nechcete robiť. A keby ste na sebe šetrili, tak čo by to mohlo znamenať? Znamenalo by to napríklad, že by ste nemuseli zavádzať transakčnú daň, ktorá zadusí podniky a ekonomiku, že by ste nemuseli napríklad zvyšovať ceny diaľničných známok. A teda pôjdem do tej oblasti, ktorá je mne najbližšia, v rámci tých 500 mil., ktoré sa dajú ušetriť na prevádzke štátu plus teda ďalšia pol miliarda na neefektívnych dotáciách, tak 100 mil. ročne sa dá ušetriť na prevádzke neefektívnych IT systémov. A to nehovorím ja, to hovoria analytici ministerstva financií, ktorých pán minister, jeho vlastní zamestnanci mu hovoria, že dá sa tam ušetriť 100 mil. eur ročne. A vy nebudete šetriť, vy nechcete šetriť tých 100 mil. eur ročne. Analytici vám to vypočítali, vy to nechcete robiť. Keby ste šetrili na tom IT-čku tých 100 mil. eur ročne, tak ľudia nemusia platiť drahé diaľničné známky a ešte vám 50 mil. ostane k dobru. Kľudne sa zahrajme takú hru, že dobre, tak nebolo by to 100 mil. v prvom roku, že len 50 by ste vedeli ušetriť. No tak by ste ušetrili 50 mil. na tých IT výdavkoch a ľudia by nemuseli platiť drahšie diaľničné známky. Takáto jednoduchá matematika to je, takáto jednoduchá matika. A to nie sú nejaké naozaj že vymyslené čísla. Vládni analytici z ministerstva financií to hovoria. A vy sa tu celý deň, celý deň sa vyhovárate na Matoviča, Hegera, Ódora. To ste dostali asi noty od komunikačného. V každej druhej faktickej, aby som vám nekrivdil, Matovič, Heger, Ódor, Matovič, Heger... normálne jak stroj. Už som si spravil také bosworth bingo, lebo zakaždým to, zakaždým to opakujete. A ja sa teda pýtam, že Matovič, Heger alebo Ódor vás prinútili nešetriť na výdavkoch štátu? Oni vás prinútili nešetriť na výdavkoch štátu, áno? Pani poslankyňa prikyvuje, že... a oni vás prinútili? Oni vás prinútili? Tak to, toto som, toto sa neta... Ja sa, spýtam sa Ľuda, Ľuda Ódora, že teda ktorého z vás konkrétne prinútil, aby nešetril na výdavkoch štátu. To je neuveriteľné, že vy dokážete ten váš naratív natoľko silno tlačiť, že ani fakty vám nevadia v ceste, hej, že, že... Povedzte mi, ktorý fakt som povedal nepresný? Kľudne sa prihláste do faktickej. Nech sa páči, pani poslankyne. Povedzte mi, povedzte mi, ktoré čísla som odcitoval nesprávne z toho analytického dokumentu, že na IT výdavkoch sa dá ušetriť 100 mil. eur. A ja som vám tu včera v písomnej rozprave dal konkrétne príklady ako, keď som ja bol štátny tajomník, tak ako sme šetrili desiatky miliónov eur na IT, lebo sa nám chcelo a bola to makačka, ale chcelo sa nám. Takže povedzte mi, kde vás ten Matovič, Heger a Ódor prinútili nešetriť. Toto je pre mňa strašná záhada. Lebo ja chápem, že vy potrebujete vytvoriť nejakého nepriateľa, že teda konsolidovať musíte, lebo Matovič, Heger a Ódor. Nie je to síce pravda, ale dobre, dajme to chvíľu nabok. Už rok ste vo vláde a teraz sa pozeráme na váš návrh konsolidácie – a ten je zlý. Ani vo vlastnostiach dokumentu nie je ani jeden z Matovičov, Matovičov, Hegerov ani Ódorov. Je to váš dokument, váš návrh. Takže mi povedzte, že ako vám oni zabránili šetriť. To som fakt zvedavý, že ako vám zabránili šetriť. No a teraz by som išiel konkrétne, neviem, nepoznám úplne až tak, až tak dobre pánov poslancov a poslankyne. A opakujem, že nie je to nič osobné. Dostali ste sa sem, lebo nejakí ľudia vás sem zvolili, a ja si myslím, že by ste im mali vysvetľovať. Pani poslankyňa Laššáková. Naozaj nič osobné, mám voči vám úctu a naozaj, myslím si, vy ste, myslím, že z Banskej Bystrice, 8 308 ľudí vám dalo krúžok, že vám verí, že budete zastupovať ich záujmy. A ja sa pýtam, že či týmto ľuďom ste vysvetlili, prečo budú platiť zvýšené diaľničné známky, lebo vám sa nechce šetriť. Toto ja si myslím, že by ste im to mali povedať. Ďalší poslanec, pán Puci tu bol. Trebišov, 3 236. Tiež si myslím, že by ste mali vysvetliť svojim voličom, ktorí vás sem do tohto parlamentu poslali svojimi krúžkami, vám veria. Tak mi, prosím vás, povedzte, že či ste sa s nimi už rozprávali, s podnikateľmi vo vašom okolí, ktorí by nemuseli platiť transakčnú daň ani tie drahé diaľničné známky, keby ste chceli šetriť. Na konkrétnych číslach som vám ukázal, kde môžte šetriť a nechce sa vám. Neviem, koho tu mám, pán Blcháč. Ten pôjde po mne do rozpravy, tak možno by to mohol vysvetliť, že prečo jeho voliči budú platiť drahšie diaľničné známky alebo transakčnú daň, keď je tam priestor na šetrenie, ale vám sa proste šetriť nechce. Tak mi to skúste vysvetliť. Pán Hazucha, tiež by som sa vás spýtal. Nemám tu váš počet krúžkov, ale myslím, že by ste to mali vysvetliť svojim voličom. A teraz ak to niektorí pozerajú, tak kľudne sa môžte pýtať svojich poslancov mailom. Hej? Je to krstné meno.priezvisko@nrsr.sk. A ja si myslím, že by sa vás mali pýtať, keď už sa teda vy nepýtate tých vašich ministrov. Paradoxom je, a preto som sa vy... preto sa zameriavam na stranu HLAS, lebo jednak si myslím, že vy ste teda hovorili, že vy budete ten hlas zdravého rozumu v tejto koalícii, tak vy by ste mali v prvom rade takúto jasnú matiku vedieť, vedieť pochopiť. V druhom rade najväčšie úspory na IT výdavkoch sú práve v rezortoch, ktorú vedú ministri za HLAS. To je ministerstvo vnútra a ministerstvo práce. To nehovorím ja, to hovoria vládni analytici, ktorých pán minister nepočúva. A zároveň máte ministra informatizácie pána Rašiho, ktorý by tento tlak na šetrenie v IT oblasti mal vytvárať. Takže vás by sa mali pýtať: meno.priezvisko@nrsr.sk, že prečo budú v januári platiť drahšie diaľničné známky, keď to tak vôbec nemuselo byť, ak by sa vám chcelo trošku zamakať a šetriť. No a už mi pomaly dochádza čas na túto rozpravu, tak sa ešte chcem venovať, venovať druhej veci. A tá druhá vec je spôsob, akým prijímate túto legislatívu. Dnes pán Gašpar vystúpil v rozprave mimoriadne a v skutočnosti priznal, že vlastne aj vy viete, že ten zákon je zlý. Pán Gašpar povedal, že príde ešte konsolidácia číslo dva, ktorou budete opravovať veci v konsolidácii číslo jedna. To kde sme? Ako nehnevajte sa na mňa, pred voľbami ste sa navážali do PS-ka, že my sme vlastne nejakí neskúsení, ktorí nevedia riadiť štát, a vy ste tí harcovníci, tí poriadni mazáci politickí, ktorí vedia čo a ako robiť a ako riadiť štát. No tak takto riadite štát? Že sem prinesiete zákon, ktorý je polotovar? Pán spravodajca, chápem, že si chcete pozerať nejaké videá, ale trochu ma to vyrušuje, keď si ich tu púšťate pri mne. Možno aj vy by ste mohli svojim voličom vysvetliť, prečo budú platiť drahšie diaľničné známky, keď ste, keď ste, keď takto veľmi dávate pozor na to, že kde by ste napríklad mohli ušetriť. Alebo ministra sa môžte, však vy tu nie ste na to, aby ste iba stláčali gombíky. Veď sa môžte tých ministrov opýtať, že počúvaj ma, ten Hargaš hovoril o nejakej analýze ministerstva financií, že vraj nejakých 100 mil. ročne by sa dalo ušetriť na IT-čku. To fakt taký dokument existuje? Poviem vám áno, existuje. A, ale prečo nešetríme tých 100 miliónov? No a oni by vám museli povedať že prečo. A povedali by vám asi, že sa im nechce, lebo to fakt je, je makačka a je to robota. No tak aj vy by ste mohli skúsiť vašim voličom vysvetliť, že prečo budú platiť drahšie veci, lebo vašim ministrom sa nechce. No a teda vrátim sa k tomu, že akým spôsobom to prijímate. Dnes tu pán Gašpar priznal, že to vlastne budete ešte opravovať. To je úplne rovnaký príbeh ako trestná novela. No tak toto ste, takí ste politickí mazáci, ako nehnevajte sa na mňa. Pred voľbami ste sa tu tvárili, ako vy idete teda viesť, riadiť tento štát. Každý jeden deň meníte parametre tejto konsolidácie. Nový pozmeňovák, tam sa niekto hodí o zem v koalícii, že chce nejakú úľavu, tak tam nejaká úľava. Dnes bude koaličná rada, to som fakt zvedavý, že čo tu, čo tu vznikne po dnešnej koaličnej rade, to zase príde nejaká vlna dobre myslených nápadov. A proste opravujete to počas jazdy, to tu lepíte presne ako tú trestnú novelu, ktorú ste potom trikrát už museli opravovať tu v parlamente. To isté bude aj osud tejto konsolidácie. A ja si naozaj nemyslím, že toto je ukážka nejakej politickej skúsenosti. Naozaj si to nemyslím. Keď ste sa tak veľmi vymedzovali voči vládam Igora Matoviča, tak, žiaľ, pri trestnej novele aj pri tomto zákone, pri konsolidácii, robíte presne to, čo sa dialo za minulých vlád a čo ste kritizovali. Tak asi až takí skúsení politickí harcovníci nebudete. Ďakujem veľmi pekne za pozornosť. (Potlesk.)